Na temelju članka 11. Zakona o udrugama (Narodne novine br. 88/01 i 11/02) Osnivačka skupština Hrvatskog društva za  lubanjsku osnovicu, održanoj 20. 12. 2013. godine u Zagrebu donijela je:

STATUT

Hrvatskog društva za  lubanjsku osnovicu

I OPĆE ODREDBE

Članak 1.

Ovim Statutom reguliraju se odredbe o nazivu, sjedištu i području djelovanja Udruge; o zastupanju; o ciljevima, te djelatnostima kojima se ostvaruju ciljevi; o ostvarivanju javnosti rada Udruge; o članstvu i članarini: pravima, obvezama i odgovornosti članova; o unutarnjem ustroju; o tijelima Udruge, njihovom sastavu, ovlastima, načinu odlučivanja, uvjetima i načinu izbora i opoziva, trajanju mandata te odgovornosti članova; imovini i raspolaganju s mogućom dobiti; načinu stjecanja imovine; prestanku, te postupku s imovinom u slučaju prestanka Udruge.

Članak 2.

Naziv Udruge je: Hrvatsko društvo za lubanjsku osnovicu

Skraćeni naziv udruge je: HDLO

Uz naziv na hrvatskom jeziku, udruga koristi naziv na engleskom: Croatian Skull Base  Society.
Udruga djeluje na području Republike Hrvatske.

Udruga je dobrovoljna, humanitarna i nevladina organizacija.

Članak 3.

Sjedište udruge je u Zagrebu, Kišpatićeva br. 12. Odluku o promjeni adrese sjedišta donosi Upravni odbor.
Udrugu zastupa predsjednik, dva dopredsjednika i tajnik Udruge. Skupština može ovlastiti i druge osobe za zastupanje Udruge.

Članak 4.

Udruga može osnivati podružnice. Odluku o osnivanju podružnice donosi Upravni odbor. Podružnice nisu pravne osobe.

Članak 5.

Udruga ima pečat. Pečat Udruge je okruglog oblika.

II CILJEVI I DJELATNOSTI

Članak 6.

U svrhu ostvarivanja cilja propisanog čl. 7. Udruga će obavljati sljedeće djelatnosti: prikupljanje i pružanje informacija i edukacije oboljelima od bolesti glave i vrata koji zahvaćaju bazu lubanje o zdravstvenim, pravnim, socijalnim i psihosocijalnim

pitanjima; 

podizanje svijesti građana o važnosti prevencije, odnosno ranog otkrivanja bolesti glave i vrata, te ukazivanje na mogućnosti kvalitetnog liječenja; 
održavanje internet stranice kao bazno sredstvo komunikacije; 

suradnja  s  drugim  istovrsnim  i  sličnim  udrugama  i  organizacijama,  te 
zdravstvenim,  socijalnim  i  drugim  ustanovama  i  organizacijama  u  zemlji  i
inozemstvu u vidu zajedničkih akcija; 

poticanje i održavanje suradnje sa zdravstvenim djelatnicima organiziranjem zajedničkih sastanaka i stručnih skupova; 
organiziranje savjetovanja i provođenje edukacije zdravstvenih djelatnika; izdavačka djelatnost, sukladno Zakonu; 
organizacija i provođenje znanstvenih i stručnih medicinskih projekata.

III ČLANSTVO U UDRUZI

Članak 7.

Članovi Udruge mogu biti zdravstveni radnici koji liječe i skrbe o oboljelima od bolesti glave i vrata koji zahvaćaju bazu lubanje, bez obzira na prebivalište i medicinsku specijalnost.

Način njihova sudjelovanja u radu tijela Udruge je uređen Člankom 12. ovog Statuta. Članom udruge mogu postati i pravne osobe. Članstvo u Udruzi one ostvaruju putem ovlaštenog predstavnika.

Članak 8.

Članstvo može biti redovito i počasno.

Redoviti članovi potpisuju pristupnicu kojom se obvezuju na sudjelovanje u radu Udruge te poštivanje odredbi njenog Statuta i drugih akata, kao i odluka tijela Udruge.

Članak 9.

Člana Udruge se upisuje u Registar članova koji vodi tajnik Udruge. Članovima udruge se izdaje članska iskaznica.

Članak 10.

Upravni odbor može imenovati počasne članove Udruge. Počasnim članom može postati osoba koja je osobnim radom i zalaganjem osobito pridonijela ostvarivanju ciljeva Udruge.

Članak 11.

Skupština može imenovati počasnog predsjednika Društva.

Članak 12.

Članovi Udruge imaju pravo:

-	sudjelovati u aktivnostima Udruge; 
-	biti informirani o radu Udruge; 
-	birati i biti birani u tijela upravljanja Udrugom; 
-	sudjelovati u upravljanju poslovima Udruge. 

Članovi Udruge imaju obvezu:

-	poštivati odluke tijela Udruge; 
-	poštovati odredbe Statuta; 
-	čuvati i podizati ugled Udruge; 
-	čuvati materijalna dobara i izvršavati preuzete obveze. 

Članak 13.

Članstvo u Udruzi prestaje:

-	dragovoljnim istupom 
-	isključivanjem zbog nepoštivanja odredbi Statuta 

Odluku o isključenju donosi Upravni odbor na prijedlog Suda časti. Isključeni član ima pravo prigovora Skupštini u roku od 15 dana. Odluka Skupštine je konačna.

Članak 14.

Udruga se može udružiti sa srodnim udrugama na području Republike Hrvatske te inozemnim udrugama.

IV TIJELA UDRUGE

Članak 15.

Tijela upravljanja Udrugom su:

-	Skupština, 
-	Upravni odbor 

Članak 16.

Skupština je najviše tijelo upravljanja Udrugom. Skupštinu sačinjavaju svi članovi Udruge.

Članak 17.

Skupština može biti redovita, izborna i izvanredna.

Skupština redovito zasjeda najmanje jednom u tijeku godine, dok se izborna sjednica skupštine održava svake četiri godine.

Sjednice skupštine saziva Upravni odbor na vlastitu inicijativu.

U odluci o sazivanju skupštine Upravni odbor utvrđuje dnevni red sjednice te dan i mjesto održavanja sjednice.

Upravni odbor je dužan sazvati sjednicu skupštine kada to zatraži najmanje 1/3 članova Skupštine. U svom zahtjevu za sazivanje skupštine predlagatelji su obvezni predložiti dnevni red sjednice.

Ako Upravni odbor ne sazove sjednicu skupštine u roku od 15 dana od dana dostave zahtjeva iz stavka 5. ovog Članka, sazvati će je predlagatelj (odluka treba sadržavati prijedlog dnevnog reda, te mjesto i dan održavanja sjednice).

Članak 18.

Skupštini predsjedava predsjednik Udruge, a u njegovoj odsutnosti dopredsjednik kojeg ovlasti predsjednik Skupštine. U slučaju odsutnosti predsjednika i dopredsjednika, predsjedava tajnik Udruge ili osoba koju pismeno opunomoći predsjednik. U slučaju odsutnosti predsjednika, potpredsjednika i tajnika Udruge, Skupština će na početku sjednice javnim glasovanjem odrediti osobu koja će predsjedavati sjednicom.

O radu sjednice vodi se zapisnik koji se tajno čuva u arhivi Udruge.

Članak 19.

Skupština odlučuje pravovaljano ako je nazočna natpolovična većina svih članova Skupštine, a odluke donosi većinom glasova nazočnih članova, ako Statutom nije određena posebna većina.

Članak 20. Skupština Udruge:

-	utvrđuje politiku razvitka Udruge; 
-	donosi i mijenja Statut Udruge; 
-	donosi financijski plan i završni račun; 
-	donosi i mijenja Program rada; 
-	donosi druge akte i odluke važne za rad Udruge; 
-	bira i razrješuje dužnosti članove Upravnog odbora; 

-	bira i razrješuje dužnosti predsjednika, dopredsjednike i tajnika Udruge; 
-	razmatra i usvaja izvješća o radu Udruge; 
-	daje smjernice za rad Udruge; 

-	osniva i imenuje odbore, komisije i slična tijela prema potrebi, te im utvrđuje zadatke; 

-	odlučuje o žalbama članova protiv odluka Upravnog odbora; 
-	odlučuje o prestanku rada Udruge; 

-	obavlja i druge poslove određene zakonom ili Statutom. 

Članak 21.

Upravni odbor je izvršno tijelo Udruge i najviše tijelo upravljanja između dva zasjedanja Skupštine.
Upravni odbor organizira i rukovodi poslovanjem Udruge.

Članovi Upravnog odbora zastupaju i upravljaju Udrugom, te odgovaraju za zakonitost njezina rada.
Upravni odbor čine predsjednik, dva dopredsjednika i tajnik koje bira Skupština. Mandat članova Upravnog odbora traje 2 godine uz mogućnost da budu ponovno birani.

Članak 22.

Mandat predsjednika Upravnog odbora traje 2 godine, sa redovitim izmjenama između specijalista različitih kirurških struka zastupljenih među članovima Skupštine Udruge. Predsjednik Upravnog odbora saziva sjednice Upravnog odbora i njima rukovodi. Predsjednik Udruge je po funkciji ujedno i predsjednik Upravnog odbora.

Članak 23.

Predsjednik Upravnog odbora:

-	zastupa Udrugu, zajedno s ostalim članovima Upravnog odbora; 

-	pokreće raspravu o određenim pitanjima iz djelokruga Skupštine i Upravnog odbora Udruge; 

-	brine se o upoznavanju javnosti s radom Skupštine i njezinih tijela; 
-	rukovodi radom Skupštine i Upravnog odbora; 

-	obavlja i druge poslove utvrđene ovim Statutom. 

Predsjednik Udruge podnosi izvješće o svom radu Upravnom odboru i Skupštini Udruge. U slučaju odsutnosti ili spriječenosti predsjednika u svim poslovima zamjenjuje dopredsjednik kojeg ovlasti predsjednik Udruge.

Članak 24.

Predsjednik Upravnog odbora može biti razriješen dužnosti i prije isteka roka na koji je izabran:
-	na vlastiti zahtjev; 
-	ako ne postupa u skladu s uputama i smjernicama Skupštine; 
-	ako djeluje protivno zakonu ili Statutu; 

-	ako svojim istupanjem i djelovanjem šteti ugledu Udruge. 

Odluku o razrješenju predsjednika donosi Skupština, na prijedlog Upravnog odbora ili deset članova Skupštine. U slučaju razrješenja, Skupština će odlučiti o tome hoće li razriješeni predsjednik ostati članom Upravnog odbora.

Članak 25. Upravni odbor:
-	bira i razrješuje rizničara Udruge; 

-	saziva skupštinu Udruge; 

-	utvrđuje prijedlog Programa rada i Statuta koji se podnose Skupštini na razmatranje i prihvaćanje; 
-	utvrđuje prijedloge programa djelatnosti i planove rada; 

-	brine o izvršenju usvojenog Programa rada i provedbi odluka Skupštine Udruge; 

-	upravlja imovinom Udruge; 

-	podnosi izvješća o radu Skupštine Udruge; 
-	imenuje komisije i slična tijela prema potrebi te im određuje zadatke; 

-	obavlja i druge poslove predviđene Statutom i drugim općim aktima Udruge; 

-	donosi opći akt kojim odlučuje o naknadama, nagradama, te besplatnom korištenju objekta i opreme. 

Članak 26.

Sjednicu Upravnog odbora saziva predsjednik Upravnog odbora.

Odluke Upravnog odbora donose se većinom glasova svih članova Upravnog odbora. Sjednice Upravnog odbora održavaju se prema potrebi o čemu odlučuje predsjednik, a mora se održati najmanje jednom u 3 mjeseca.

Članak 27.

Za svoj rad Upravni odbor je odgovoran Skupštini. Upravni odbor podnosi Skupštini godišnje izvješće o svom radu. Mandat članova Upravnog odbora traje četiri godine.

Članak 28.

Sud časti donosi odluke o sankcioniranju članova koji ne poštuju odredbe Statuta, te se ne ponašaju sukladno Kodeksu ponašanja prema Statutu.

Članak 29.

Sud časti ima tri člana. Članove bira i imenuje Skupština. Mandat članova Suda časti traje četiri godine.
Sjednice Suda časti sazivaju se prema potrebi.

Sud časti donosi odluke većinom glasova članova Suda časti.

Članak 30.

Tajnika Udruge bira i imenuje Skupština na mandat od dvije godine za obavljanje stručno-administrativnih poslova.

Tajnik Udruge vodi registar članova.

Članak 31.

Za rad u pojedinim područjima djelovanja Udruge Skupština ili Upravni odbor mogu osnovati stalne i povremene komisije ili druga radna tijela.

Odlukom o osnivanju komisije ili radnih tijela utvrñuje se njihov sastav, zadaća, vrijeme za koje se osnivaju i odgovornost za obavljanje poslova.

V IMOVINA UDRUGE I NACINI STJECANJA IMOVINE

Članak 32.

Imovinu Udruge čine:

-	novčana sredstva; 

-	pokretne stvari; 
-	nekretnine; 
-	prava i obveze Udruge. 

Članak 33.

Udruga stječe imovinu:

-	od članarine; 

-	dobrovoljnih priloga i darova; 
-	dotacija iz proračuna; 

-	iz drugih izvora u skladu sa zakonom. 

Članak 34.

Izvješće o materijalno-financijskom poslovanju Nadzorni odbor podnosi Skupštini na razmatranje i prihvaćanje.

VI PRESTANAK RADA UDRUGE

Članak 35.

Udruga prestaje s radom u slučajevima predviđenim zakonom.

U slučaju prestanka rada Udruge imovina će pripasti Medicinskom fakultetu Sveučilišta u Zagrebu. U slučaju prestanka rada temeljem odluke Skupštine, ista donosi odluku o prestanku djelovanja Udruge dvotrećinskom većinom glasova od ukupnog broja članova Skupštine Udruge.

VII PRIJELAZNE I ZAVRŠNE ODREDBE

Članak 36.

Statut Udruge donosi Skupština većinom glasova ukupnog broja članova u Skupštini nakon provedene rasprave.

Članak 37.

Tumačenje odredaba ovog Statuta daje Skupština Udruge. Tumačenje drugih akata daje Upravni odbor Udruge.

U Zagrebu 20.12. 2013.	Predsjednik Udruge:
                                                                                          Prof. dr. sc. Josip Paladino